钦定古今图书集成/历象汇编/庶征典/第070卷 > 《贺洪州庆云见表》唐·许敬宗
## 钦定古今图书集成/历象汇编/庶征典/第070卷 > 《贺洪州庆云见表》唐·许敬宗

臣某等言：“臣闻灵心不测，叶至道以升闻；上帝无声，
候休明而降祉。同夫影响，在感斯通，相彼天心，实交
其际。伏惟皇帝陛下，垂光御极，体睿凝图。始自忧勤，
宁群飞于海外；赐之仁寿，拯涂地于寰中。总绝代之
英声，实兴朝之美政。三秦咸泰，六府斯歌。首冠往初，
功无取譬。德泽共二仪潜运，清明与七曜齐光。是以”
迩无不安，远无不届。雕额镂胸之类，款郊甸以相趋。
毡裘板屋之朋，入提封而请吏。上腾下漏，天平地成。
嘉〈一作喜〉气内充，庆云以之舒彩；盛德外发，非烟由其
散色。窃见守洪州长史张惟善等称，以六月二十六
日于城内见庆云，自旦及申，然后方散。谨按《瑞应图》
曰：“庆云者，太平之应。”《孝经援神契》曰：“德至山林则景。”
〈一作庆〉“云出。”又曰：“天子孝则庆云见。”金枝玉叶，若临轩
帝之营；萧索氤氲，复入唐臣之咏。自非工侔造化，道
格上元，光含六幽，恩流四海，安能致兹神感，式彰灵
贶。元黄间起，朱紫相辉，千载合符，如斯之盛也。虽复
骈枝合颖，疋此为轻，绛雪元霜，曾何足喻。凡诸率土，
预在肖形，沐浴皇风，同源凫藻。况以臣等谬忝衣簪，
旦夕岩廊，亲闻锡瑞，相呼忭跃，实百常情，不胜悦豫
之至。